Ricardo Cœu de Lion
Ricardo I re d'Inghiltæra, dîto "Cœu de Lion" (fr. Coeur de Lion; ingl. the Lion Heart, Oxford 1157 - Chaluz, Poitou, 1199).
Figgio e successô (1189) de Enrico II. Co-o re de França Feipo Aogusto o partì pe a terça croxâ, conquistando San Zane d'Acri (1191) e sconfizendo o Saladin, ma o no l'ariescì a conquistâ Gerusalemme. Informao do tentativo d'usurpaçion do fræ Zane (dîto Sençatæra) o concluse una tregua co-o Saladin e, rentrao in patria doppo varie peipeçie, o l'ariescì axeivemente a stroncâ a rebellion (1194). Vottose subito doppo contra o Feipo, ch'o l'aveiva occupao arcun di so possedimenti françeixi, o Ricardo o se alliò con Otton IV e, sconfito o nemigo (1198), o rentrò in possesso de tutte e so tære.
Vitta e attivitæ[Càngia | modifica wikitesto]
Figgio terçogennito de Enrico II e de Elenoa d'Aquitania; ducca d'Aquitania (1170), o domò i baroin rebelli; dexignao successô a-o trono a-a morte do fræ Enrico (1183), o se refiò tuttavia de cede l'Aquitania a Zane, so fræ minô e, pe instigaçion de Feipo II Aogusto re de França, e con questo alliao, o se rebellò a-o poæ (1188), sconfizendolo (1189).
A morte de Enrico II, avvegnua o mæximo anno, a portò poco doppo in sce-o trono o mæximo Ricardo, ch'o se preparò alloa pe a croxâ, vendendo tære da coroña, driti, ófiççi, vescovæ e esaorendo o tesoo accumulao da-o poæ.
O razonse (1190) a Vézelay o re de França Feipo Aogusto e o partì poco doppo da Marseggia con ottomia ommi.
Zonto a Mesciña, o costrense o conte de Lecce, Tancreddi, usurpatô do trono de Seçilia a-a morte de Ghigermo II, a liberâ a viddoa de questo, Zana, (ch'a l'ea a sœu de Ricardo), e a pagaghe una forte somma (ma solo un terço de 40 mia once d'óo domandæ o fu consegnao).
Doppo una spediçion punitiva a Cipro contra l'imperatô Isacco Comneno, ch'o s'ea refiao de restituî i ben estorti a-i pellegrin de passaggio, Ricardo o sbarcò a San Zane d'Acri (zugno 1191). Abbandonao da Feipo Aogusto e da-o ducca d'Aostria Leopordo, sostegnitô de Corado de Monferrao contro Guido de Luxignan, candidao de Ricardo a-o trono de Gerusalemme, Ricardo o conquistò ugualmente San Zane (12 luggio), o preize Ascaloña e o sconfisse o Saladin a Arsuf (7 settembre); da pœu o l'occupò Giaffa, ma, no avendo forçe assæ pe assediâ Gerusalemme e tegnîla, o l'indugiò molti meixi. Intanto da l'Inghiltæra gh'arivò a notiçia do tentativo d'usurpaçion do fræ Zane, istigao da Feipo II ch'o s'ea impadronio de di teritoi de Ricardo in tæra françeize.
Quindi, conclusa una tregua de trei anni co-o Saladin, inte l'ottobre do 1192 o lasciò a Palestiña, o sbarcò in sce-e ciazze venete pe sottrase a-i tranelli de Feipo ch'o l'aspetava a Marseggia, e o tentò travestio (l'imperatô Enrico o gh'ea avverso pe avei Ricardo riconosciua a sovranitæ de Tancreddi) de attraversâ l'Impeo; ma o fu riconosciúo e arrestao.
Nonostante i intrighi de Zane e de Feipo, o l'ariescì però a pagâ o riscatto e, sbarcao in Inghiltæra, o poe' domâ axeivemente a nascente rebellion. O ducca Zane o se sottomisse, e Ricardo, lasciâ l'Inghiltæra a-e cue de l'arçivesco de Canterbury, H. Walter, o se recò (1194) in Normandia pe affrontâ o Feipo: a paxe do 1196 a l'asseguò però a Ricardo solo che una parte de tære perdue. Alloa, alliaose con Otton IV e di nobili da França settentrionâ, o provocò una nœuva guæra (1198) e a Gisors (28 settembre) o l'inferse una grave sconfita a Feipo. A tregua do zenâ 1199 a ghe restituiva, a ecceçion de Gisors, tutte e so tære.
O moì de ferie assediando o castello de Chaluz pe impadronîse de un tesoo colà scoverto.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn